කොළඹ සුප්‍රසිද්ධ හෝටල් සමාගමක සිදුවී ඇතැයි කියන මහා පරිමාණයේ මූල්‍ය වංචාවකට සැක කරන එම ආයතනයේ මුදල් අයකැමිවරයෙකු රටින් පිටවීමේදී හෝ රටට පැමිණීමේදී අත්අඩංගුවට ගෙන වංචා විමර්ශන අංශයට භාර දෙන ලෙස කොටුව ප්‍රධාන මහේස්ත්‍රාත් තිළිණ ගමගේ මහතා ආගමන විගමන පාලකවරයාට ඊයේ (17) නියෝග කළේය.මහේස්ත්‍රාත්වරයා එසේ නියෝග කළේ කොළඹ වංචා විමර්ශන අංශය කරන ලද ඉල්ලීමකට අනුවය.කොළඹ ප්‍රධාන පෙළේ හෝටල් සමාගමක උසස් නිලධාරියකු විසින් කරන පැමිණිල්ලකට අනුව මෙම මහා පරිමාණයේ මූල්‍ය වංචාව පිළිබඳ පරීක්ෂණ ආරම්භ කර තිබේ.පැමිණිලිකාර සමාගමේ මුදල් අයකැමි වශයෙන් සිට රුපියල් විසිහත්ලක්ෂයක පමණ මුදලක් සැකකරු විසින් වංචා කර ඇතැයි පැමිණිල්ලේ සඳහන් වේ.පැමිණිලිකාර සමාගම මගින් පාලනය වන සුඛෝපභෝගි හෝටල් අටක් ශ්‍රී ලංකාවේ විවිධ ප්‍රදේශවල ක්‍රියාත්මක වන අතර ඒවා විදේශිකයින්ට කුලියට නවාතැන් දෙන බවත්, ඒ සඳහා අයවිය යුතු මුදල් කොළඹ ප්‍රධාන හෝටලයේ තැන්පත් කළ යුතු බවත්, පැමිණිල්ලේ සඳහන් වේ.මේ වසරේ ජූලි මස 21 වෙනිදා සිට නොවැම්බර් 30 වෙනිදා දක්වා ඒ අන්දමට ආයතනයට ලැබුණ රුපියල් විසිහත්ලක්ෂයක පමණ මුදලක් ආයතනයට ලැබුණු බව පරිගණක ගතකර එම මුදල් බැංකු ගත නොකර සැකකරු විසින් මුදල් පිළිබඳ විශ්වාසය කඩකර සාවද්‍ය පරිහරණය කර ඇතැයි සැක කරයි.සැකකරු පදිංචියට කුලියට ගෙන තිබූ නිවාසයෙන් පලාගොස් ඇතැයි පරීක්ෂණවලින් හෙළිවී තිබේ..